Diari Oficial de la Generalitat Valenciana


Sumari del DOGV 4060, del 08-08-2001 (2001/7878)

RESOLUCIÓ de 16 de juliol de 2001, conjunta de la Conselleria de Justícia i Administracions Públiques i la Conselleria de Sanitat, per la qual s'estableix la col·laboració en el sistema d'avaluació de la incapacitat laboral del personal al servei de l'administració de Justícia a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4060

Data del DOGV
:   08-08-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/7878


Data del document
:   16-07-2001

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * personal de l'administració de justícia
    * baixa per malaltia
    * incapacitat laboral

RESOLUCIÓ de 16 de juliol de 2001, conjunta de la Conselleria de Justícia i Administracions Públiques i la Conselleria de Sanitat, per la qual s'estableix la col·laboració en el sistema d'avaluació de la incapacitat laboral del personal al servei de l'administració de Justícia a la Comunitat Valenciana. [2001/X7878]
  
Mitjançant el Reial Decret 1.950/1996, de 23 d'agost, i el Reial Decret 491/1997, de 14 d'abril, sobre traspàs de funcions i serveis de l'administració de l'Estat a la Comunitat Autònoma Valenciana en matèria de mitjans personals al servei de l'administració de Justícia, la Direcció General de Justícia de la Conselleria de Justícia i Administracions Públiques té atribuïda la competència sobre el personal al servei de l'administració de Justícia en els termes que estableixen el Reial Decret 249/1996, de 16 de febrer, i el Reial Decret 296/1996, de 23 de febrer, pels quals s'aproven els reglaments orgànics dels Cossos d'Oficials, Auxiliars i Agents, i del Cos de Metges Forenses, respectivament.
  
La major part d'aquest personal es troba en el camp d'aplicació del Règim Especial de Seguretat Social del personal al servei de l'administració de Justícia que gestiona la Mutualitat General Judicial (MUGEJU) d'acord amb el que disposa l'article 2 del Reial Decret Legislatiu 3/2000, de 23 de juny, que regula aquest sistema. L'òrgan competent en matèria de personal és el que té encomanat el control de la incapacitat temporal, amb l'assessorament facultatiu que, si és procedent, estimen oportú, de conformitat amb el que disposa l'article 19 del citat Reial Decret Legislatiu 3/2000, pel qual s'aprova el text refós de les disposicions legals vigents sobre el règim especial de Seguretat Social del personal al servei de l'administració de Justícia.
  
Amb el traspàs de funcions de l'Institut Nacional de Salut a la Generalitat Valenciana la Conselleria de Sanitat, assumeix, entre altres funcions, la inspecció, avaluació i seguiment del control de la incapacitat temporal del Règim General de la Seguretat Social i de Règims Especials (REPTA, REA, REEH, RE del mar, etc.), funcions que en l'actualitat du a terme la Secretaria General de la Conselleria de Sanitat a través del Servei d'Inspecció, tal com disposa l'article 7.6 de l'Ordre de 3 de gener de 2000, de desplegament del vigent Reglament Orgànic i Funcional de la Conselleria de Sanitat.
  
Com que correspon a la Direcció General de Justícia el control de la incapacitat temporal del personal funcionari al servei de l'administració de Justícia, i com que no disposa dels mitjans personals especialitzats per a això, la Direcció General de Justícia va procedir a incoar expedient per a establir un sistema de col·laboració amb la Conselleria de Sanitat que permetera una correcta avaluació i seguiment dels processos de malaltia del personal al·ludit.
  
Atesa l'experiència acumulada pel Servei d'Inspecció, que ha tingut i té encomanada la funció de control de la incapacitat temporal del règim general de la seguretat social i de règims especials, així com de les mutualitats d'accidents de treball i malalties professionals a través dels acords de col·laboració establits per a aquestes comeses.
  
Atesa igualment la voluntat de màxima homogeneïtat amb el Règim General en la regulació dels règims especials disposada en l'article 10.4 del Reial Decret Legislatiu 1/1994, de 20 de juny, pel qual s'aprova el text refós de la Llei General de Seguretat Social.
  
En el marc del que disposa l'article 18 de la Llei 30/1992, de Règim Jurídic de les Administracions Públiques i del Procediment Administratiu Comú i a fi d'obtenir l'assessorament facultatiu que fa falta, atenent els principis d'eficàcia, coordinació i economia de mitjans amb què ha d'actuar l'administració Pública de la Generalitat Valenciana, i tal com preceptua l'article 65 de la Llei 5/1983, de 30 de desembre, de Govern Valencià, es dicta el present acte administratiu conjunt a fi d'arbitrar la col·laboració del Servei d'Inspecció amb les unitats de personal de la Direcció General de Justícia.
  
Finalment, en el marc del que disposen els articles 58, 59.5 i 60.1 de la LRJ-PAC, cal publicar la present resolució en el Diari Oficial de la Generalitat Valenciana sense perjuí de la difusió que se'n faça a través dels taulers d'anuncis dels diferents centres de treball.
  
En atenció d'aquestes consideracions, a proposta del secretari general de la Conselleria de Sanitat i de la Direcció General de Justícia, resolem:
  
Primer
  
La Direcció General de Justícia comunicarà les llicències de malaltia concedides al personal al seu càrrec que es trobe en el camp d'aplicació de l'article 2 del Reial Decret Legislatiu 3/2000, de 23 de juny, al Servei d'Inspecció de la Conselleria de Sanitat el mateix dia de la concessió.
  
La comunicació es farà segons el model que figura en l'annex A.
  
Segon
  
Quan la Direcció General de Justícia de la Conselleria de Justícia i Administracions Públiques estime necessari l'assessorament facultatiu previst en l'article 19.2 del Reial Decret Legislatiu 3/2000, ho sol·licitarà al Servei d'Inspecció de la Conselleria de Sanitat, segons el model que figura en l'Annex B, i adjuntarà els informes mèdics que hagen sigut aportats per la persona interessada.
  
Tercer
  
El Servei d'Inspecció de la Conselleria de Sanitat realitzarà les actuacions necessàries tendents a efectuar el control i el seguiment de la incapacitat temporal, i emetrà els informes que li sol·licite la Direcció General de Justícia de la Conselleria de Justícia i Administracions Públiques en un termini no superior a 15 dies.
  
Quart
  
La Direcció General de Justícia autoritza el Servei d'Inspecció a incorporar el personal al qual es refereix aquesta resolució al Programa de Control de l'Absentisme per Incapacitat Temporal del personal al servei de la Generalitat Valenciana, integrant-lo en el conjunt d'accions mèdiques i informatives que porta a terme aquest programa, amb vista al control dels distints índexs d'absentisme actualment objecte de seguiment i la seua agregació als indicadors que mensualment s'elaboren i remeten a l'Àrea de la Inspecció General de Serveis, relatius al conjunt del personal al servei de la Generalitat Valenciana.
  
Cinqué
  
La present resolució es publicarà en el Diari Oficial de la Generalitat Valenciana, de conformitat amb el que disposen els articles 59.5 i 60.1 de la Llei 30/1992, de Règim Jurídic de les Administracions Públiques i del Procediment Administratiu Comú, i s'anunciarà en els taulers d'anuncis dels centres de treball on estiga destinat el personal al servei de l'administració de Justícia a la Comunitat Valenciana.
  
Contra la present resolució, que exhaureix la via administrativa, podrà interposar-se potestativament un recurs de reposició, d'acord amb el que disposa l'article 116 de la LRJ-PAC i un recurs contenciós administratiu davant del Jutjat Contenciós Administratiu de València, en un termini de 2 mesos comptats des de l'endemà de la seua publicació, segons que disposen els articles 8.2, 14.2 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
València, 16 de juliol de 2001.- El secretari general de la Conselleria de Sanitat: Roberto J. Roig Oltra. El director general de Justícia: Eloy Velasco Núñez.
  
ANNEX B
  
Servei d'Inspecció
  
Unitat d'Absentisme
  
Conselleria de Sanitat
  
(adreça)
  
En relació a la concessió de llicència de malaltia sol·licitada per ..., i estimant necessari l'assessorament facultatiu previst en l'article 19.2 del Reial Decret 3/2000, i en aplicació de la Resolució de 16 de juliol de 2001, conjunta de la Conselleria de Justícia i Administració Pública i la Conselleria de Sanitat, per la qual s'estableix el sistema d'avaluació de la incapacitat laboral del personal al servei de l'administració de Justícia a la Comunitat Valenciana, se sol·licita informe del Servei d'Inspecció.